ΓΡΑΠΤΗ ΕΡΩΤΗΣΗ E-2139/98

υποβολή: Friedhelm Frischenschlager (ELDR) προς την Επιτροπή

(13 Ιουλίου 1998)

Θέμα: Γλώσσες των μειονοτήτων

1. Πιστεύει η Επιτροπή ότι το άρθρο 126 της Συνθήκης ΕΕ θα πρέπει κατ' αρχήν να αναγνωριστεί και να χρησιμοποιείται γενικότερα ως νομική βάση για τη θέση του προϋπολογισμού B3-1006 και ειδικότερα για την πολυετή επιχορήγηση προς το Ευρωπαϊκό Γραφείο για τις Λιγότερο Διαδεδομένες Γλώσσες;

2. Πόσες πιστώσεις θα διατεθούν κατά το οικονομικό έτος 1998 στο Γραφείο για τις Λιγότερο Διαδεδομένες Γλώσσες;

3. Πιστεύει η Επιτροπή ότι θα ήταν αναγκαίο να προσδοθεί ιδιαίτερη σπουδαιότητα στο ζήτημα των γλωσσών των μειονοτήτων, ιδίως ενόψει της προσεχούς διεύρυνσης προς ανατολάς;

4. Ποιές συγκεκριμένες ενέργειες προγραμματίζονται σχετικά με το θέμα αυτό και τι χρηματοδοτικοί πόροι θα διατεθούν από την Επιτροπή;

Απάντηση της κας Cresson εξ ονόματος της Επιτροπής

(23 Σεπτεμβρίου 1998)

1. Η γραμμή του προϋπολογισμού B3-1006 που προορίζεται για ενέργειες προώθησης ή συνδρομής προς τις περιφερειακές και μειονοτικές γλώσσες και πολιτισμούς της Κοινότητας αποτελεί απόδειξη της συνεχούς υποστήριξης εκ μέρους του Κοινοβουλίου.

Το άρθρο 126 της συνθήκης ΕΚ ορίζει ότι "η Κοινότητα συμβάλλει στην ανάπτυξη παιδείας υψηλού επιπέδου... σεβόμενη ταυτόχρονα πλήρως την αρμοδιότητα των κρατών μελών για το περιεχόμενο της διδασκαλίας και την οργάνωση του εκπαιδευτικού συστήματος καθώς και την πολιτιστική και γλωσσική τους πολυμορφία". Η κοινοτική δράση πρέπει επίσης να έχει ως στόχο "να αναπτύσσει την ευρωπαϊκή διάσταση της παιδείας, ιδίως μέσω της εκμάθησης και της διάδοσης των γλωσσών των κρατών μελών". Η δράση της Επιτροπής για την προώθηση των περιφερειακών και των μειονοτικών γλωσσών θεμελιώνεται, πράγματι, στο άρθρο αυτό.

Η Ευρωπαϊκή Υπηρεσία για τις λιγότερο διαδεδομένες γλώσσες (BELMR)έχει λάβει χρηματοδότηση από τη γραμμή του προϋπολογισμού B3-1006, στο πλαίσιο της δράσης "προώθηση και διαφύλαξη των περιφερειακών και των μειονοτικών γλωσσών".

2. Η Ευρωπαϊκή Υπηρεσία για τις λιγότερο διαδεδομένες γλώσσες έχει λάβει κοινοτική χρηματοδότηση ύψους 42.900 ECU για την περίοδο από τον Οκτώβριο του 1997 έως το Σεπτέμβριο του 1998. Για την περίοδο που αρχίζει από τον Οκτώβριο του 1998, η Επιτροπή έχει ήδη λάβει την πρόταση προγράμματος εργασίας και προϋπολογισμού της BELMR. Η οικονομική δέσμευση εξαρτάται και από την εξέταση της κατάστασης όσον αφορά το γενικό πρόβλημα των γραμμών του προϋπολογισμού που δεν διαθέτουν νομική βάση.

3. Η δράση "προώθηση και διαφύλαξη των περιφερειακών και μειονοτικών γλωσσών και πολιτισμών", την οποία εφαρμόζει η Επιτροπή, αποτελεί μια ιδιαίτερα χρήσιμη συμβολή για τις γλωσσικές κοινότητες. Η μελλοντική διεύρυνση της Κοινότητας προς τις χώρες της Κεντρικής και Ανατολικής Ευρώπης θα έχει ως συνέπεια την ουσιαστική αύξηση του αριθμού των μειονοτικών και περιφερειακών γλωσσικών κοινοτήτων. Με βάση αυτή την προοπτική, οι ενέργειες προώθησης και διαφύλαξης των μειονοτικών γλωσσών που ομιλούνται στις χώρες αυτές θα συμβάλουν στην αποφυγή ορισμένων συγκρούσεων που μπορούν να εκδηλωθούν ανά πάσα στιγμή μεταξύ των διαφορετικών γλωσσικών κοινοτήτων αυτών των γεωγραφικών περιοχών και θα βοηθήσουν να δημιουργηθεί μια δραστήρια και υπεύθυνη ευρωπαϊκή ιθαγένεια.

4. Στο πλαίσιο της δράσης "προώθηση και διαφύλαξη των περιφερειακών και των μειονοτικών γλωσσών", η Επιτροπή έχει ξεκινήσει μια έρευνα με την ονομασία Euromosaϊcs που αποσκοπεί να καταγράψει τις περιφερειακές και τις μειονοτικές γλωσσικές ομάδες της Κοινότητας. Η έρευνα αυτή προβλέπεται να επεκταθεί για να καλύψει την κατάσταση που επικρατεί στις χώρες της Κεντρικής και Ανατολικής Ευρώπης.